2019 m. gegužės mėn. 3 d. Bendrijos
narių eilinio visuotinio susirinkimo
Priedas Nr. 2

SODININKŲ BENDRIJA „DVARČIONYS“
ĮSTATAI
I. Bendrosios nuostatos
1. Sodininkų bendrija „DVARČIONYS” yra sodininkų bendrai įsteigta, atitinkamo administracinio vieneto bendruomenės dalis, visapusiškai plėtojanti mėgėjišką sodininkystę, puoselėjanti ir tausojanti gamtą ir kraštovaizdį. 
2. Bendrija yra ribotos civilinės atsakomybės pelno nesiekiantis viešasis juridinis asmuo, kurio tikslas - įgyvendinti sodininkų bendrąsias teises ir pareigas, susijusias su mėgėjiško sodo teritorijos ir joje esančių bendrojo naudojimo objektų valdymu, priežiūra ir naudojimu. 
3. Bendrijos pavadinimas - sodininkų bendrija „DVARČIONYS" (toliau – Bendrija). 
4. Bendrijos teisinė forma – bendrija. 
5. Juridinio asmens kodas – 291497770.
6. Bendrija įsteigta neribotam laikui. 
7. Bendrijos buveinė keičiama Bendrijos narių susirinkimo protokolu, kuris registruojamas Juridinių asmenų registre.
8. Bendrijos finansiniai metai prasideda gegužės 1 d. - baigiasi sekančių metų balandžio 30 d..
9. [bookmark: _GoBack]Bendrija yra viešasis juridinis asmuo, turintis savo antspaudą, simboliką, sąskaitas Lietuvos Respublikos bankuose. 
10. Skelbimai (pranešimai) apie Bendrijos įvykius skelbiami Bendrijos skelbimų lentoje (-se) arba kitose gerai matomose vietose mėgėjiško sodo teritorijoje, taip pat Bendrijos internetiniame tinklalapyje (jei toks yra), taip pat pranešimai gali būti siunčiami Bendrijos nariams, stojant į Bendriją, nurodytu elektroniniu paštu arba trumpąją žinute su nuoroda į bendrijos internetinį tinklalapį (jeigu toks yra). Skelbimai (pranešimai) apie Bendrijos narių susirinkimus, kuriuose būtų sprendžiami Bendrijos įstatų pakeitimo, lėšų skolinimosi, Bendrijos reorganizavimo, pertvarkymo ir likvidavimo klausimai vadovaujantis Lietuvos Respublikos Vyriausybės nustatyta tvarka, taip pat bus skelbiami Registrų centro leidžiamame elektroniniame leidinyje „Juridinių asmenų vieši pranešimai“ arba savivaldybės internetiniame tinklalapyje. 
11. Bendrija savo veikloje vadovaujasi Lietuvos Respublikos Sodininkų bendrijų įstatymu (Žin., 2004, Nr. 4-40), Lietuvos Respublikos Žemės įstatymu (Žin., 1994, Nr. 34-620), Lietuvos Respublikos Žemės mokesčio įstatymu (Žin., 1992, Nr. 128-0), Lietuvos Respublikos Teritorijų planavimo įstatymu (Žin., 1995, Nr. 107-2391), Lietuvos Respublikos Atliekų tvarkymo įstatymu (Žin., 1998, Nr. 61-1726), Lietuvos Respublikos Aplinkos apsaugos įstatymu (Žin., 1992, Nr. 20-0), Lietuvos Respublikos Aplinkos ministro įsakymais, Lietuvos Respublikos Aplinkos ministro įsakymu „dėl aplinkos apsaugos reikalavimų lauko sąlygomis deginant augalus ar jų dalis patvirtinimo (Žin., 1999, Nr. 75-2284), Lietuvos Respublikos Civiliniu kodeksu (Žin., 2000, Nr. 74-2262), Lietuvos Respublikos Administracinių nusižengimų kodeksu (TAR, 2015, Nr. 11216), Lietuvos Respublikos Darbo kodeksu (TAR, 2016, Nr. 23709), Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479), Lietuvos Respublikos vyriausybės nutarimais, kitais įstatymais, teisės aktais, statybų standartais, Bendrijos įstatais (toliau - įstatai), šiomis taisyklėmis.
II. Bendrijos veiklos tikslai ir uždaviniai
12. Bendrija savo veikloje veikia vadovaudamasi savo narių solidarumo, lygiateisiškumo, demokratiškumo ir tarpusavio susitarimo bei pagalbos principais.
13. Bendrijos veiklos tikslai yra:
13.1. įgyvendinti Bendrijos narių bendrąsias teises ir pareigas, susijusias su mėgėjiško sodo teritorijos ir joje esančių bendrojo naudojimo objektų valdymu, priežiūra ir naudojimu;
13.2. skatinti ir visapusiškai plėtoti mėgėjišką sodininkystę, puoselėti ir plėtoti mėgėjiško sodo teritorijos kraštovaizdį;
13.3. atstovauti Bendriją vietos savivaldos ir valstybės institucijose bei įstaigose; 
13.4. kurti saugią ir patogią gyvenamąją aplinką;
14. Bendrija, siekdama užsibrėžtų tikslų, įgyvendina šiuos uždavinius: 
14.1. organizuoja ir vykdo veiklą, kuri reikalinga tinkamam Bendrijos turtui naudoti ir prižiūrėti; 
14.2. buria Bendrijos narius bendrai veiklai; 
14.3. organizuoja įvairius renginius plėtojančius mėgėjiškos sodininkystės veiklą;
14.4. padeda sodininkams realizuoti jų išaugintą ir pagamintą produkciją; 
14.5. gina ir atstovauja Bendrijos narių teises;
14.6. organizuoja mėgėjiško sodo teritorijos planavimą;
14.7. įgyvendina programas, padedančias sutvarkyti Bendrijos teritorijas ir sudaryti palankias sąlygas būsto plėtrai;
14.8. visuomenei naudingais tikslais rūpinasi aplinkos apsauga mėgėjiško sodo teritorijoje ir jai priskirtose teritorijose, organizuoja talkas aplinkai tvarkyti;
14.9. bendradarbiauja su kitomis sodininkų bendrijomis, jungiasi į sodininkų susivienijimus, asociacijas ir draugijas;
14.10. bendradarbiauja su valstybės, savivaldybės institucijomis ir kitomis organizacijomis.
15. Siekdama savo tikslų Bendrija gali:
15.1. įvairiais teisėtais būdais skleisti informaciją apie Bendrijos veiklą, propaguoti Bendrijos tikslus ir uždavinius;
15.2. tuo tikslu steigti (būti steigėju) įmones, registruojamas ir veikiančias pagal Lietuvos Respublikos įstatymus;
15.3. sudaryti sutartis, prisiimti įsipareigojimus;
15.4. steigti visuomenės informavimo priemones, užsiimti leidyba;
15.5. steigti fondus;
15.6. teisės aktų nustatyta tvarka gauti paramą iš fizinių ir juridinių asmenų Bendrijos tikslams ir uždaviniams įgyvendinti.
15.7. turėti parduotuves ir prekiauti sodininkų užauginta ir pagaminta produkcija, taip pat kitomis sodininkams reikalingomis priemonėmis; 
15.8. įstoti į šalyje ir užsienyje sukurtas mėgėjiškos sodininkystės organizacijas ar palaikyti ryšius su jomis bei sudaryti bendros veiklos susitarimus.
III. Bendrijos teisės ir pareigos
16. Bendrija gali turėti ir įgyti tik tokias civilines teises ir pareigas, kurios neprieštarauja įstatymams, Bendrijos įstatams ir veiklos tikslams. 
17. Bendrija privalo laiku mokėti įstatymų nustatytus mokesčius. 
18. Bendrija atsako už savo prievoles visu jai priklausančiu turtu ir neatsako už savo narių prievoles, o šie neatsako už Bendrijos prievoles.
19. Siekdama savo tikslų, Bendrija turi teisę:
19.1. verstis įstatymų nedraudžiama ūkine komercine veikla, kuri neatsiejamai susijusi su Bendrijos veiklos tikslais ir uždaviniais;
19.2. užsiimti vaisių, uogų, daržovių, gėlių auginimų, dekoratyvine sodininkyste, vaistažolių auginimu, bitininkyste, grybų auginimu, augalų sėklininkyste ir pan.;
19.3. užsiimti veikla, susijusia su poilsio organizavimu;
19.4. nustatyti savo produkcijos bei teikiamų paslaugų kainas ir tarifus, išskyrus atvejus, kai juos įstatymų nustatyta tvarka nustato Lietuvos Respublikos Vyriausybė ar kita įstatymų nustatyta institucija;
19.5. pirkti ar kitaip įsigyti savo veiklai reikalingą turtą, jį naudoti, valdyti ir juo disponuoti;
19.6. samdyti asmenis ir (ar) organizacijas įstatuose numatytai veiklai vykdyti;
19.7. gauti lėšų ar kitokio turto iš valstybės, užsienio ar tarptautinių organizacijų, fondų, taip pat asmenų;
19.8. gauti lėšų ar kitokio turto iš šalies, užsienio valstybių valdžios ir valstybinių institucijų, mėgėjiškos sodininkystės mokslinių ir kitokių tyrimų bei sodininkystės švietimo reikmėms;
19.9. reorganizuotis ar likviduotis.
20. Bendrijai draudžiama: 
20.1. Bendrijos pajamas skirti kitai, negu yra nustatyta Bendrijos įstatuose, veiklai; 
20.2. neatlygintinai perduoti Bendrijos turtą nuosavybėn, pagal patikėjimo ar panaudos sutartį Bendrijos nariui ar kitam asmeniui; 
20.3. teikti paskolas, įkeisti savo turtą (išskyrus atvejus, kai turtas įkeičiamas savo prievolėms užtikrinti), garantuoti, laiduoti ar kitaip užtikrinti kitų asmenų prievolių įvykdymą; 
20.4. skolintis pinigų iš savo nario, ar kito asmens mokant palūkanas, išskyrus Lietuvos Respublikoje registruotas kredito įstaigas ar Tarpusavio skolinimo platformos operatorius; 
20.5. būti neribotos civilinės atsakomybės juridinio asmens steigėja. 
IV. Narystės Bendrijoje sąlygos ir tvarka
21. Bendrijos nariu gali būti mėgėjiško sodo teritorijos, kurioje įsteigta Bendrija, sodininkas. 
22. Bendrijos nario teises ir pareigas sodininkas įgyja nuo įstojimo į Bendriją dienos, išskyrus atvejus, kai sodininkai nariais tampa nuo Bendrijos įregistravimo. 
23. Bendrijos buveinėje turi būti asmenų, įsigijusių mėgėjiško sodo teritorijoje sodo sklypą, registravimo knyga, kurioje registruojami visi sodininkai ir juridiniai asmenys. 
24. Sodininkų registravimo knygoje turi būti nurodyta: sodininko vardas ir pavardė, gyvenamoji vieta, sklypo valdymo teisės pagrindas, sklypo plotas ir adresas, įstojimo į Bendriją data, išstojimo (pašalinimo) iš Bendrijos data, išregistravimo iš sodininkų data. Jei sodo sklypą įsigijo juridinis asmuo, sodininkų registravimo knygoje turi būti nurodyta: juridinio asmens pavadinimas, sklypo valdymo teisės pagrindas, sodo sklypo įsigijimo data, plotas ir adresas (sklypo numeris), įstojimo į Bendrijos narius data, išstojimo (pašalinimo) iš Bendrijos narių data, išregistravimo iš sodininkų data. 
25. Su sodininkų registravimo knyga turi teisę susipažinti kiekvienas sodininkas, laikydamasis duomenų apsaugos reikalavimų. 
26. Bendrijos nariui gali būti išduodamas bendrijos visuotinio narių susirinkimo nustatytos formos bendrijos nario pažymėjimas (bilietas). Priėmus sprendimą išduoti bendrijos nario pažymėjimą (bilietą), privalomi šie rekvizitai: Bendrijos pavadinimas, nario vardas, pavardė, nuotrauka, sklypo adresas (arba) numeris, įstojimo į Bendriją data, Bendrijos antspaudas, Bendrijos pirmininko parašas. Sprendimą dėl nario pažymėjimų (bilietų) išdavimo, rekvizitų papildymo, keitimo tvarkos priima Bendrijos valdyba.
27. Įstojimo į Bendriją tvarka ir sąlygos:
27.1. Sodininkas, mėgėjiško sodo teritorijoje įsigijęs sodo sklypą, bei pageidaujantis tapti sodų bendrijos nariu, Bendrijos valdybai teikia nustatytos formos prašymą (priedas Nr. 1). Bendrijos valdyba, artimiausiame posėdyje, svarsto sodininko prašymą dėl priėmimo į Bendrijos narius klausimą.
28. Narystės Bendrijoje pabaiga:
28.1. Nariui išstojus iš Bendrijos;
28.2. Pašalinus narį iš Bendrijos;
28.3. Nariui mirus;
28.4. Nariui netekus nuosavybės ar kitų teisių, kurių pagrindu jis valdė mėgėjiško sodo teritorijoje esantį sodo sklypą;
28.5. Likvidavus Bendriją.
29. Išstojimo iš Bendrijos tvarka ir sąlygos:
29.1. Bendrijos narys, pageidaujantis išstoti iš sodininkų bendrijos, teikia nustatytos formos prašymą (priedas Nr. 1) dėl išstojimo iš Bendrijos, Bendrijos valdybai, kuri, artimiausiame posėdyje, svarsto sodininko prašymą dėl išstojimo iš Bendrijos narių.
29.2. Jeigu Bendrijos narys neturi jokių prievolių Bendrijai, Bendrijos valdyba savo nutarimu patvirtina nario išstojimą iš Bendrijos ne vėliau kaip per 10 (dešimt) darbo dienų nuo tokio prašymo gavimo dienos;
29.3. Jeigu Bendrijos narys turi prievolių Bendrijai, Bendrijos valdyba artimiausiam Bendrijos narių susirinkimui pateikia svarstyti nario išstojimo klausimą;
29.4. Bendrijos narių susirinkimo sprendimu patvirtinamas nario išstojimas ir išsprendžiama šio nario atsiskaitymo su Bendrija tvarka ir terminai. 
29.5. Asmenų, įsigijusių mėgėjiško sodo teritorijoje sodo sklypą, registravimo knygoje įrašoma nario išstojimo data. Stojamieji nario įnašai, nario mokesčiai ar kitaip bendrijos nuosavybėn perduotos lėšos bei turtas negrąžinami.
30. Pašalinimo iš Bendrijos narių tvarka ir sąlygos:
30.1. Bendrijos narys gali būti pašalinamas iš Bendrijos narių susirinkimo sprendimu kai:
30.1.1. šiurkščiai pažeidžia šiuos įstatus;
30.1.2. pažeidžia Bendrijos vidaus tvarkos taisykles;
30.1.3. pažeidžia Bendrijos narių susirinkimo nutarimus;
30.1.4. nemoka Bendrijos narių susirinkimo nustatyto nario mokesčio, kitų mokesčių daugiau kaip 2 (du) metus iš eilės;
30.1.5. nevykdo savo pareigų ir prievolių ar grubiai pažeidžia Bendrijos teisėtus interesus.
30.2. Prieš teikiant Bendrijos narių susirinkimui svarstyti klausimą dėl Bendrijos nario pašalinimo iš Bendrijos, Bendrijos valdyba prieš 30 (trisdešimt) dienų įspėja narį, pateikdama įspėjimą su šalinimo motyvais.
30.3. Narys, gavęs tokį įspėjimą, ne vėliau kaip per 15 (penkiolika) kalendorinių dienų, skaičiuojant nuo įspėjimo gavimo dienos, bet ne vėliau kaip likus 5 (penkioms) dienoms iki Bendrijos narių susirinkimo, turi teisę kreiptis į Bendrijos valdybą dėl taikaus konflikto sureguliavimo. Taikiai neišsprendus konflikto, Bendrijos valdyba klausimą dėl nario pašalinimo perduoda svarstyti artimiausiam Bendrijos narių susirinkimui, kuris priima galutinį sprendimą.
30.4. Stojamieji nario įnašai, nario mokesčiai ar kitaip Bendrijos nuosavybėn perduotos lėšos bei turtas negrąžinami.
V.  Bendrijos narių ir kitų asmenų teisės ir pareigos
31. Bendrijos narys, jo šeimos nariai, mėgėjiško sodo teritorijoje sodo sklypą įsigijęs asmuo, jo šeimos nariai, turi teisę naudotis Bendrijos bendrojo naudojimo objektais pagal jų funkcinę paskirtį, nepažeisdami kitų mėgėjiškų sodų teritorijos sodininkų, jų šeimos narių, asmenų, įsigijusių mėgėjiško sodo teritorijoje sodo sklypą, teisių bei teisėtų interesų ir aplinkos apsaugos reikalavimų.
32. Bendrijos narys turi šias teises:
32.1. dalyvauti ir balsuoti Bendrijos narių susirinkime, rinkti ir būti išrinktas Bendrijos valdymo organo nariu, revizijos komisijos nariu; 
32.2. reikalauti, kad Bendrijos valdymas ir bendrosios dalinės nuosavybės teise valdomų bendrojo naudojimo objektų naudojimas bei priežiūra atitiktų visų Bendrijos narių bendrąsias teises ir teisėtus interesus; 
32.3. imtis būtinų priemonių, kad būtų išvengta žalos ar pašalinta grėsmė bendrojo naudojimo ir individualiems objektams, ir reikalauti padarytus nuostolius atlyginti; 
32.4. viešosios prekybos vietose (turgavietėse, mugėse, prekybos paviljonuose ir kt.) įstatymų ir kitų teisės aktų nustatyta tvarka parduoti sodo sklype išaugintą mėgėjiškos sodininkystės produkciją;
32.5. susipažinti su Bendrijos dokumentais ir šiuose įstatuose nustatyta tvarka gauti Bendrijos turimą informaciją apie jos veiklą; 
32.6. įgyvendinti kitas įstatymų nustatytas teises ir kitas Bendrijos įstatuose nustatytas neturtines teises; 
32.7. šių įstatų nustatyta tvarka išstoti iš Bendrijos. Šia teise pasinaudojusiems asmenims stojamieji nario įnašai ir nario mokesčiai ar kitaip Bendrijos nuosavybėn perduotos lėšos ir turtas negrąžinami.
33. Bendrijos narys turi šias pareigas: 
33.1. laikytis Bendrijos įstatų ir vidaus tvarkos taisyklių, vykdyti Bendrijos narių susirinkimo, Bendrijos valdymo organo sprendimus; 
33.2. tinkamai naudoti ir prižiūrėti nuosavybės ar kitos teisės pagrindu valdomą sodo sklypą, nedarant žalos kaimyninių sklypų naudotojams ir aplinkai, imtis priemonių prieš augalų kenkėjus, augalų ligas, invazines rūšis ir augalų plitimą į kaimyninius sklypus. Bendrijos narys, kuris negali pats atlikti šiame punkte nustatytų pareigų, privalo užtikrinti, kad tai padarytų įgalioti asmenys, suderinę tai su Bendrija; 
33.3. tausoti Bendrijos turtą ir bendrojo naudojimo objektus, laikytis Bendrijos vidaus tvarkos taisyklių, užtikrinti, kad šių taisyklių laikytųsi jo šeimos nariai ar kiti teisėti jo turto naudotojai; 
33.4. saugoti savo ir kitų žemės sklypų riboženklius;
33.5. informuoti apie vidaus tvarkos pažeidimus Bendrijos valdymo organus;
33.6. nustatyta tvarka atsiskaityti už jam teikiamas paslaugas, mokėti Bendrijos nario mokestį bei kitas nustatytas įmokas; 
33.7. pagal įstatymų ir kitų teisės aktų nustatytus privalomuosius statinių naudojimo ir priežiūros reikalavimus apmokėti Bendrijos išlaidas, susijusias su mėgėjiško sodo teritorijos bendrojo naudojimo objektų valdymu, priežiūra, remontu ar tvarkymu, taip pat bendrojo naudojimo žemės naudojimu ir priežiūra, atsižvelgiant į sklypo dydį ar Bendrijos narių susirinkimo nutarimą; 
33.8. dalyvauti Bendrijos valdymo organo organizuojamose talkose ir kituose bendrojo naudojimo objektų priežiūros darbuose; 
33.9. be Bendrijos valdymo organo leidimo savavališkai nereguliuoti, nekeisti, neremontuoti mėgėjiško sodo teritorijos bendrosios inžinerinės įrangos, bendrųjų konstrukcijų, bendrojo naudojimo objektų;
33.10. ūkinę komercinę veiklą sodo teritorijoje vykdyti vadovaujantis teisės aktų nustatytais reikalavimais ir tvarka, turint visus tam reikalingus leidimus ir licencijas: 
33.11. perleisdamas nuosavybės teise jam priklausantį sodo sklypą, atsiskaityti su Bendrija pagal visas savo prievoles; 
33.12. informuoti Bendrijos valdybą (pirmininką) apie savo kontaktinių duomenų (telefono ir/ar elektroninio pašto) pakeitimus;
33.13. informuoti Bendrijos valdybą (pirmininką) apie numatomą sudaryti sodo sklypo perleidimą ir išstojimą iš Bendrijos. Užtikrinti, kad naujieji sodo sklypo savininkai būtų supažindinti su Bendrijos vidaus tvarka, nesant tam galimybės informuoti Bendrijos valdybą (pirmininką).
34. Asmenys, kurie mėgėjiško sodo teritorijoje įsigyja žemės sklypą ir nepageidauja tapti Bendrijos nariais, išstoję iš Bendrijos arba iš jos pašalinti, taip pat juridiniai asmenys, kurie įsigyja žemės sklypą mėgėjiško sodo teritorijoje turi šias teises:
34.1. dalyvauti Bendrijos narių susirinkime be balso teisės;
34.2. pasirašyti sutartį dėl naudojimosi bendrojo naudojimo objektais sąlygų, tvarka ir kainų;
34.3. susipažinti su asmenų, įsigijusių mėgėjiško sodo teritorijoje sklypą, registravimo knyga šių įstatų nustatyta tvarka;
34.4. naudotis Bendrijos bendrojo naudojimo objektais, imtis būtinų priemonių, kad būtų išvengta žalos ar pašalinta grėsmė bendrojo naudojimo ir individualiems objektams, ir reikalauti padarytus nuostolius atlyginti; 
34.5. įgyvendinti kitas įstatymų nustatytas teises ir kitas Bendrijos įstatuose nustatytas neturtines teises; 
34.6. įstoti į Bendriją; 
35. Asmenys, kurie mėgėjiško sodo teritorijoje įsigyja žemės sklypą ir nepageidauja tapti Bendrijos nariais, išstoję iš Bendrijos arba iš jos pašalinti, taip pat juridiniai asmenys, kurie įsigyja žemės sklypą mėgėjiško sodo teritorijoje turi šias pareigas: 
35.1. tausoti Bendrijos turtą ir bendro naudojimo objektus, laikytis Bendrijos įstatų, vidaus tvarkos taisyklių, vykdyti Bendrijos narių susirinkimo, Bendrijos valdymo organo sprendimus, užtikrinti, kad šių taisyklių ir sprendimų laikysis jo šeimos nariai ar kiti teisėti jo turto naudotojai; 
35.2. nustatyta tvarka atsiskaityti už jiems teikiamas paslaugas ir naudojimąsi bendrojo naudojimo objektais pagal Bendrijos pateiktas sąskaitas;
35.3. mokėti infrastruktūros ir jos priežiūros (aplinkos tvarkymo) mokestį, jei tokį mokestį nustatė Bendrijos narių susirinkimas;
35.4. mokėti kitas, Bendrijos narių susirinkimo nustatytas bei įstatymais neprieštaraujančias, įmokas;
35.5. tinkamai naudoti ir prižiūrėti nuosavybės ar kitos teisės pagrindu valdomą sodo sklypą, nedarant žalos kaimyninių sklypų naudotojams ir aplinkai, imtis priemonių prieš augalų kenkėjus, augalų ligas, invazines rūšis ir augalų plitimą į kaimyninius sklypus. Jei jis negali pats atlikti šiame punkte nustatytų pareigų, privalo užtikrinti, kad tai padarytų įgalioti asmenys;
35.6. apmokėti Bendrijos susirinkimo nustatytas išlaidas, susijusias su mėgėjiškų sodų teritorijos bendrojo naudojimo objektų valdymu, priežiūra, remontu ar tvarkymu, pagal įstatymų ir kitų teisės aktų nustatytus privalomuosius statinių naudojimo ir priežiūros reikalavimus, taip pat bendrojo naudojimo žemės naudojimu ir priežiūra, Bendrijos veiklos administravimu, atsižvelgiant į sklypo dydį, jeigu įstatymais nenustatyta kitaip; 
35.7. dalyvauti Bendrijos valdymo organo organizuojamose talkose ir kituose bendrojo naudojimo objektų priežiūros darbuose visuotinio narių susirinkimo nustatyta tvarka ir sąlygomis; 
35.8. be Bendrijos valdymo organo ar jo įgalioto asmens leidimo savavališkai nereguliuoti, nekeisti, neremontuoti mėgėjiškų sodų teritorijos bendrosios inžinerinės įrangos, bendrųjų konstrukcijų, bendrojo naudojimo objektų; 
35.9. ūkinę komercinę veiklą sodo teritorijoje vykdyti vadovaujantis teisės aktų nustatytais reikalavimais ir tvarka, turint visus tam reikalingus leidimus ir licencijas; 
35.10. perleisdamas nuosavybės teise jam priklausantį sodo sklypą, atsiskaityti su Bendrija pagal visas savo prievoles; 
35.11. informuoti Bendrijos valdybą (pirmininką) apie savo kontaktinių duomenų (telefono ir/ar elektroninio pašto) pakeitimus;
35.12. informuoti Bendrijos valdybą (pirmininką) apie numatomą sudaryti sodo sklypo perleidimą ir pateikti išstojimo iš Bendrijos prašymą. Užtikrinti, kad naujieji sodo sklypo savininkai būtų supažindinti su Bendrijos vidaus tvarka, nesant tam galimybės informuoti Bendrijos valdybą (pirmininką).
VI. Bendrijos valdymas
36. Bendrijos organai yra: 
36.1. Bendrijos narių susirinkimas; 
36.2. Bendrijos valdymo organas – Bendrijos valdyba ir (ar) pirmininkas; 
37. Bendrijos priežiūros organas - revizijos komisija ir (ar) revizorius. 
VII. Bendrijos narių susirinkimo kompetencija
38. Bendrijos narių susirinkimas turi išimtinę teisę: 
38.1. keisti Bendrijos įstatus; 
38.2. iš Bendrijos narių rinkti ir atšaukti Bendrijos valdybos narius, iš jos narių rinkti valdybos pirmininką (arba samdyti kitą asmenį) bei tvirtinti jos darbo reglamentą; 
38.3. iš Bendrijos narių rinkti gatvės atstovą (-us), kuris (-ie) solidariai teiktų pasiūlymus, organizuotų apklausas ir padėtų Bendrijos valdybai (pirmininkui);
38.4. nustatyti Bendrijos ūkinės veiklos organizavimo ir valdymo tvarką ir su tuo susijusius įgaliojimus valdymo organui, taip pat jų darbo apmokėjimo sąlygas, samdomų darbuotojų skaičių ir jų darbo apmokėjimo tvarką arba sutarčių su mėgėjiškų sodų teritorijos priežiūros ir administravimo paslaugas teikiančiomis įmonėmis ar asmenimis sudarymo sąlygas; 
38.5. iš Bendrijos narių rinkti revizijos komisiją bei jos pirmininką (revizorių) ir tvirtinti jos darbo reglamentą.  
38.6. tvirtinti Bendrijos metinę pajamų ir išlaidų sąmatą, bendrojo naudojimo objektų atnaujinimo (remonto ar rekonstrukcijos) ar modernizavimo metinį bei ilgalaikį planą, lėšų įstatymuose ir kituose teisės aktuose nurodytiems privalomiesiems statinių naudojimo ir priežiūros reikalavimams įgyvendinti kaupimo tvarką; 
38.7. vertinti Bendrijos valdymo organo veiklą, tvirtinti metinę Bendrijos ūkinės ir finansinės veiklos ataskaitą ir revizijos komisijos (revizoriaus) ar audito išvadas apie Bendrijos finansinę veiklą; 
38.8. spręsti naujų narių priėmimo į Bendriją, narių skatinimo, drausminimo ir šalinimo iš Bendrijos klausimus; 
38.9. nustatyti disponavimo Bendrijos turtu ir lėšomis tvarką, spręsti lėšų skolinimosi bei pajamų paskirstymo klausimus; 
38.10. nustatyti ir tvirtinti Bendrijos vidaus tvarkos taisykles; 
38.11. spręsti klausimus dėl Bendrijos stojimo į susivienijimus ir draugijas, išstojimo iš jų;
38.12. priimti sprendimą dėl Bendrijos reorganizavimo ir patvirtinti reorganizavimo sąlygas;
38.13. priimti sprendimą pertvarkyti Bendriją; 
38.14. priimti sprendimą likviduoti Bendriją, atšaukti Bendrijos likvidavimą, išskyrus Sodininkų bendrijų įstatyme numatytas išimtis; 
38.15. rinkti ir atšaukti Bendrijos likvidatorių, išskyrus Sodininkų bendrijų įstatyme numatytas išimtis;
38.16. spręsti mėgėjiško sodo teritorijos kraštovaizdžio tvarkymo ir priežiūros, užstatymo ir kitus teritorijos planavimo, infrastruktūros plėtros ir Bendrijos bendro naudojimo turto naudojimo, tvarkymo ir pardavimo klausimus.
39. Bendrijos narių susirinkimas gali priimti sprendimus ir kitais pagal Bendrijos įstatus jo kompetencijai priskirtais klausimais. 
40. Bendrijos narių susirinkimo sprendimai priimami paprasta dalyvaujančių susirinkime narių balsų dauguma, išskyrus tuos atvejus, kai Sodininkų bendrijų įstatymas nustato kitaip. 
41. Balsavimas Bendrijos narių susirinkime yra atviras. Slaptas balsavimas yra privalomas visiems nariams dėl klausimų, dėl kurių nors vienas narys pageidauja slapto balsavimo ir tam pritaria ne mažiau kaip ⅒ susirinkime dalyvaujančių Bendrijos narių. 
42. Bendrijos nariai dėl susirinkimuose svarstomų klausimų gali balsuoti iš anksto raštu įstatuose nustatyta tvarka. Raštu iš anksto balsavę nariai laikomi dalyvaujančiais narių susirinkime ir jų balsai įskaitomi į susirinkimo kvorumą bei balsavimo rezultatus.
VIII. Bendrijos narių susirinkimų šaukimo ir organizavimo tvarka
43. Bendrijos narių susirinkimo (eilinio ar neeilinio) sušaukimo iniciatyvos teisę turi Bendrijos valdyba (pirmininkas), ⅒ Bendrijos narių ir revizijos komisija (revizorius). 
44. Bendrijos narių susirinkimas šaukiamas Bendrijos valdybos (pirmininko) sprendimu. 
45. Eilinis Bendrijos narių susirinkimas turi būti šaukiamas kasmet ne vėliau kaip per 4 (keturis) mėnesius po finansinių metų pabaigos. 
46. Bendrijos narių susirinkimo šaukimo iniciatoriai Bendrijos valdybai (pirmininkui) pateikia paraišką. Joje turi būti nurodytos susirinkimo sušaukimo priežastys ir tikslai, iniciatorių atstovas, pateikti pasiūlymai dėl susirinkimo darbotvarkės, vietos ir datos, siūlomų sprendimų projektai. Bendrijos narių susirinkimas turi įvykti ne vėliau kaip per 1 (vieną) mėnesį nuo paraiškos gavimo dienos. 
47. Jei Bendrijos valdyba nepriėmė sprendimo sušaukti (ar nesušaukti) Bendrijos narių susirinkimą per 1 (vieną) mėnesį nuo susirinkimo iniciatorių pateiktos paraiškos gavimo dienos ir nepranešė apie savo sprendimą iniciatorių nurodytam atstovui, narių susirinkimas gali būti sušaukiamas iniciatorių (daugiau kaip ⅒ Bendrijos narių, revizijos komisijos (revizoriaus)) sprendimu. 
48. Bendrijos valdyba (pirmininkas) pagal iniciatorių paraišką per nustatytą 1 (vieno) mėnesio terminą neprivalo sušaukti Bendrijos narių susirinkimo, jei:
48.1. nėra praėję 4 (keturi) mėnesiai nuo finansinių metų pabaigos;
48.2. iniciatorių siūlomi klausimai nepriskirti spręsti Bendrijos narių susirinkimo kompetencijai;
48.3. paraiška paduota nesilaikant reikalavimų. 
49. Šiais atvejais Bendrijos valdyba (pirmininkas) atsisakymą sušaukti narių susirinkimą turi motyvuoti ir pranešti iniciatorių nurodytam atstovui.
50. Informavimas apie Bendrijos narių susirinkimo sušaukimą:
50.1. Priėmus sprendimą, dėl Bendrijos narių susirinkimo sušaukimo, susirinkimo iniciatoriai, atsižvelgdami į susirinkime sprendžiamus klausimus, vadovaudamiesi šiuose įstatuose nustatyta tvarka, ne vėliau kaip per 14 (keturiolika) kalendorinių dienų iki susirinkimo dienos, informuoja Bendrijos narius.
50.2. Pranešimas apie Bendrijos narių susirinkimo sušaukimą paskelbiamas Bendrijos skelbimų lentoje (-se) arba kitose gerai matomose vietose mėgėjiško sodo teritorijoje, taip pat Bendrijos internetiniame tinklalapyje (jei toks yra), taip pat pranešimas siunčiamas Bendrijos nariams, stojant į Bendriją nurodytu, elektroniniu paštu arba trumpąją žinute su nuoroda į Bendrijos internetinį tinklalapį (jeigu toks yra).
50.3. Jei susirinkimo dienotvarkėje numatyta svarstyti Bendrijos įstatų pakeitimus, lėšų skolinimąsi, Bendrijos reorganizavimo, pertvarkymo ir likvidavimo klausimus, pranešimas apie Bendrijos narių susirinkimo šaukimą vykdomas vadovaujantis Lietuvos Respublikos Vyriausybės nustatyta tvarka, taip pat skelbiamas Registrų centro leidžiamame elektroniniame leidinyje „Juridinių asmenų vieši pranešimai ir (arba) savivaldybės internetiniame tinklalapyje ir (arba) esant galimybei pranešama raštu (registruotu laišku ar įteikiamas pasirašytinai).
51.  Pranešime apie Bendrijos narių susirinkimą turi būti nurodyta:
51.1. Susirinkimo organizavimo vieta;
51.2. Susirinkimo organizavimo laikas;
51.3. Susirinkimo dienotvarkė, siūlomų sprendimų projektai arba nurodoma vieta, kur ir kokiu laiku galima susipažinti su sprendimų projektais.
52. Bendrijos narių susirinkimo pravedimas:
52.1. Kiekvienas Bendrijos narių susirinkimas turi išrinkti susirinkimo pirmininką ir sekretorių. 
52.2. Bendrijos narių susirinkime dalyvaujantys nariai registruojami pasirašytinai susirinkimo dalyvių sąraše. 
52.3. Už Bendrijos narį, atstovaujamą įgalioto asmens pagal įgaliojimą ar pagal balsavimo tesės perleidimo sutartį, pasirašo įgaliotas asmuo (vienas įgaliotas asmuo gali atstovauti tik vienam Bendrijos nariui). 
52.4. Registravimo sąraše turi būti nurodyti nariai, iš anksto balsavę raštu.
52.5. Narių registravimo sąrašą pasirašo Bendrijos narių susirinkimo pirmininkas ir sekretorius..
52.6. Bendrijos nario artimajam giminaičiui gali būti duodamas paprastos (notaro nepatvirtintos) rašytinės formos įgaliojimas atstovauti Bendrijos narių susirinkime ir balsuoti visais svarstomais klausimais, nurodant įgaliojimo terminą, teises ir pareigas.
52.7. Balsavimo teisės perleidimo sutartyje Bendrijos narys ir jo įgaliotas asmuo turi nustatyti balsavimo teisės įgyvendinimo tvarką ir būdus. Įgaliotas asmuo, dalyvaudamas Bendrijos narių susirinkime, atstovauja Bendrijos nariui, kuris yra jam perleidęs savo balsavimo teisę ir pats nedalyvauja Bendrijos narių susirinkime. Įgaliotas asmuo balsavimo teisės perleidimo sutartį ne vėliau kaip prieš 2 dienas iki susirinkimo dienos privalo pateikti susirinkimo iniciatoriams (Bendrijos valdybai, ⅒ Bendrijos narių nurodytam iniciatoriui, revizijos komisijai). Šiuo atveju laikoma, kad Bendrijos narių susirinkime dalyvauja visi atstovaujami nariai. Balsavimo teisės perleidimo sutarties notaras netvirtina, išskyrus atvejus, kai balsuojama dėl valdymo organo rinkimo ar atšaukimo, bendrijos įstatų pakeitimo, lėšų skolinimosi, Bendrijos reorganizavimo, pertvarkymo ir likvidavimo. 
52.8. Bendrijos narių susirinkime kiekvienas Bendrijos narys turi po vieną balsą.
52.9. Bendrijos narių susirinkimai turi būti protokoluojami. Protokolą pasirašo Bendrijos narių susirinkimo pirmininkas ir sekretorius. Kartu gali pasirašyti ir Bendrijos narių susirinkimo įgalioti asmenys. 
52.10. Protokolas turi būti surašytas ir pasirašytas ne vėliau kaip per 10 (dešimt) darbo dienų nuo Bendrijos susirinkimo dienos. Prie Bendrijos narių susirinkimo protokolo turi būti pridedama: Bendrijos narių susirinkime dalyvavusių narių registracijos sąrašas; įgaliojimai ir kiti dokumentai, patvirtinantys asmenų teisę balsuoti; dokumentai, patvirtinantys, kad nariams buvo pranešta apie narių susirinkimo sušaukimą; pastabos dėl protokolo ir protokolą pasirašiusių asmenų išvada dėl šių pastabų.
53. Bendrijos narių susirinkimas gali priimti sprendimus ir laikomas įvykusiu, kai jame dalyvauja ne mažiau kaip ½ Bendrijos narių. Jeigu kvorumo nėra, narių susirinkimas laikomas neįvykusiu ir turi būti sušauktas pakartotinis narių susirinkimas, turintis teisę priimti sprendimus pagal neįvykusio susirinkimo darbotvarkę. Pakartotinam susirinkimui netaikomas kvorumo reikalavimas. Sprendimai pakartotiniame susirinkime priimami paprasta ar šių įstatų nustatytais atvejais - kvalifikuota susirinkime dalyvavusių narių balsų dauguma. Į dalyvaujančių Bendrijos susirinkimo narių skaičių įskaičiuojami ir tie nariai, kurie iš anksto yra pareiškę savo nuomonę raštu.
54. Bendrijos narių susirinkimo sprendimai yra teisėti, kai už juos balsuoja daugiau kaip pusė susirinkime dalyvaujančių Bendrijos narių, išskyrus šio straipsnio 56 dalyje nustatytas išimtis.
55. Bendrijos narių susirinkimo sprendimai dėl nario pašalinimo iš Bendrijos, dėl Bendrijos įstatų pakeitimo, dėl valdymo organo arba kolegialaus valdymo organo narių rinkimo ar atšaukimo priimami paprasta dalyvaujančių susirinkime balsų dauguma.
56. Bendrijos narių susirinkimo sprendimai dėl lėšų skolinimosi, dėl Bendrijos reorganizavimo, pertvarkymo ar likvidavimo, taip pat sprendimai, priimami balsuojant raštu nesušaukus susirinkimo, yra teisėti, jei už juos balsavo daugiau kaip ⅔ Bendrijos narių.
57. Slapto balsavimo vykdymo tvarka:
57.1. Priėmus sprendimą dėl slapto balsavimo susirinkime daroma pertrauka;
57.2. Paruošiami slapto balsavimo biuleteniai, kurie antspauduojami Bendrijos antspaudu;
57.3. Išrenkama balsų skaičiavimo komisija, iš nemažiau kaip 2 narių;
57.4. slapto balsavimo biuletenyje įrašoma Bendrijos pavadinimas, susirinkimo data ir darbotvarkės klausimo, dėl kurio balsuojama, numeris, balsavimo rezultatai: "už", "prieš", "susilaikė" ir išdalinama susirinkime dalyvaujantiems Bendrijos nariams;
57.5. Bendrijos nariai balsuoja išreikšdami savo nuomonę padarant atžymą ties pasirinktu sprendimu: „už“, „prieš“, „susilaikė“, biuletenis su tokia atžyma grąžinamas balsų skaičiavimo komisijai.
57.6. Baigus balsavimą, balsų skaičiavimo komisija suskaičiuoja rezultatus ir surašo balsų skaičiavimo protokolą. Biuleteniai sudedami į voką, vokas užklijuojamas, antspauduojamas. Ant voko užrašoma Bendrijos pavadinimas, susirinkimo data, klausimo, dėl kurio balsuota, pavadinimas.
58. Jei Bendrijos narys negali dalyvauti Bendrijos narių susirinkime, jis dėl susirinkime svarstomų klausimų gali balsuoti iš anksto raštu. Raštu iš anksto balsavę Bendrijos nariai laikomi dalyvaujančiais narių susirinkime ir jų balsai įskaitomi į susirinkimo kvorumą bei balsavimo rezultatus.
59. Bendrijos nariai sprendimus gali priimti ir nesušaukę susirinkimo. Sprendimą dėl balsavimo raštu priima susirinkimo organizatorius.
60. Balsavimo raštu vykdymo tvarka:
60.1. Apie savo sprendimą balsuoti raštu (iš anksto) Bendrijos narys informuoja susirinkimo organizatorius ne vėliau kaip prieš 2 (dvi) savaites iki susirinkimo pradžios;
60.2. Bendrijos nariams, išreiškusiems norą balsuoti raštu (iš anksto), balsavimo iniciatorius, balsavimo biuletenį (priedas Nr. 1) įteikia asmeniškai pasirašant balsavimo biuletenių išdavimo lape arba siunčiant jį registruotu laišku. Bendrijos nariui nepriklausomai nuo to, kiek jam nuosavybės teise priklauso Nekilnojamo turto registre įregistruotų nuosavybės teisės objektų Bendrijos sodų teritorijoje priklausančioje teritorijoje, įteikiamas vienas balsavimo biuletenis. Kartu su balsavimo biuleteniu turi būti pateikiami papildomi dokumentai, kuriuose pateikiama informacija, paaiškinanti ar pagrindžianti siūlomą sprendimą ir laukiamus rezultatus;
60.3. Bendrijos nariai (ar jų įgalioti asmenys) gavę balsavimo biuletenį turi ne vėliau kaip per 5 (penkias) dienas nuo šio biuletenio įteikimo dienos jį grąžinti balsavimo organizatoriui užpildę žymą „pritariu“ ar „nepritariu“. Užpildytą balsavimo biuletenį pasirašo Bendrijos narys ar jo įgaliotas asmuo. Kai Bendrijos narys yra juridinis asmuo, pasirašo jo įgaliotas atstovas. Pasirašant balsavimo biuletenį nurodomas pasirašiusio asmens vardas ir pavardė, taip pat pridedamas įgaliojimas veikti fizinio ar juridinio asmens vardu. Negaliojančiais laikomi neužpildyti ir (ar) Bendrijos narių nepasirašyti ar pasirašyti neturint įgaliojimo balsavimo biuleteniai;
60.4. Užpildytą balsavimo biuletenį Bendrijos narys turi grąžinti įmesdamas į specialiai įrengtą balsadėžę ar atsiųsti paštu arba kitu balsavimo biuletenyje nurodytu būtu perduoti balsavimo organizatoriams. Balsavimo biuleteniai iš balsadėžės išimami ir paštu ar kitu balsavimo biuletenyje nurodytu būdu gauti vokai su balsavimo biuleteniais atplėšiami dalyvaujant balsų skaičiavimo komisijai;
60.5. Balsavimo rezultatus skaičiuoja balsavimo organizatoriaus sprendimu ne mažiau kaip 3 asmenų sudaryta balsų skaičiavimo komisija;
60.6. Balsavimo rezultatai įforminami ne vėliau kaip per 5 (penkias) darbo dienas nuo balsavimo dienos balsų skaičiavimo komisijos protokolu (priedas Nr. 3). Protokole turi būti nurodyta balsų skaičiavimo komisijos posėdžio data, svarstomas klausimas, įteiktų (išsiųstų) ir gautų, negaliojančių biuletenių skaičius, balsavimo rezultatai, priimtas sprendimas ar ne. Protokolą pasirašo balsų skaičiavimo komisijos primininkas ir nariai. Pasirašytas protokolas registruojamas teisės aktų nustatyta tvarka ir dedamas į atskirą bylą.
60.7. Protokolai saugomi ne trumpiau kaip 10 (dešimt) metų. Pasirašyto protokolo kopija viešai skelbiama Bendrijos skelbimo lentoje (-se) ir (ar) Bendrijos internetiniame tinklalapyje (jeigu toks yra). Kiekvieno Bendrijos nario reikalavimu turi būti išduodama protokolo kopija. Balsavimo biuleteniai saugomi ne trumpiau kaip 1 (vienerius) metus. Bendrijos nariams priimant sprendimus dėl Bendrijos įstatų keitimo, lėšų skolinimosi, Bendrijos reorganizavimo, pertvarkymo ir likvidavimo, balsavimo biuleteniai saugomi ne trumpiau kaip 3 (trejus) metus.
60.8. Balsavimas laikomas neįvykusiu, jeigu iki balsavimo biuleteniuose nurodyto termino pabaigos grąžintų balsavimo biuletenių skaičius yra mažesni už ½ visų išduotų balsavimo biuletenių. Pakartotinis balsavimas tuo pačiu klausimu gali būti organizuojamas ne anksčiau kaip po 2 (dviejų) savaičių nuo neįvykusio balsavimo dienos ir laikomas įvykusiu, kai grąžintų balsavimo biuletenių skaičius yra didesnis už ¼ visų išduotų balsavimo biuletenių.
61. Su balsavimu susiję ginčai spendžiami įstatymų nustatyta tvarka.
IX. Bendrijos valdymo organas ir jo kompetencijos
62. Bendrija įgyja civilines teises, prisiima pareigas ir jas įgyvendina per savo valdymo organus. 
63. Bendrijos valdymo organas yra Bendrijos valdyba, kuriai priklauso 5 nariai. Bendrijos valdybai vadovauja Bendrijos pirmininkas.
64. Bendrijos valdybos narius ir Bendrijos pirmininką iš Bendrijos narių renka narių susirinkimas 3 (trijų) metų laikotarpiui. Vietoj atsistatydinusių ar atšauktų Bendrijos valdybos narių kiekvienas renkamas tik iki veikiančios valdybos kadencijos pabaigos. Valdybos narių kadencijų skaičius neribojamas. Valdybos pirmininku, tas pats asmuo, gali būti ne daugiau kaip 2 (dvi) kadencijas iš eilės.
65. Bendrijos valdybos nariai ir Bendrijos pirmininkas gali būti atšaukiami Bendrijos narių susirinkimo sprendimu. Sprendimas yra teisėtas, jei už jį balsuoja daugiau kaip ½ visų susirinkime dalyvaujančių narių balsų.
66. Bendrijos valdyba veikia pagal Bendrijos narių susirinkimo patvirtintą valdybos darbo reglamentą. 
67. Bendrijos valdyba:
67.1. organizuoja Bendrijos veiklą ir prižiūri, ar laikomasi jos įstatų;
67.2. įgyvendina Bendrijos metinę pajamų ir išlaidų sąmatą, bendrojo naudojimo objektų atnaujinimo (remonto, rekonstrukcijos) ar modernizavimo metinį bei ilgalaikį planą, sudaro metinę finansinę atskaitomybę ir ją pateikia Bendrijos narių susirinkimui;
67.3. tvarko ir saugo Bendrijos bendrojo naudojimo turto ir objektų registravimo knygą, Bendrijos techninius ir juridinius dokumentus ir asmenų, įsigijusių mėgėjiško sodo teritorijoje sodo sklypą, registravimo knygą;
67.4. LR Sodininkų bendrijos įstatymo ir šių įstatų nustatytais atvejais ir narių prašymu pateikia informaciją ir dokumentus Bendrijos narių susirinkimui;
67.5. Bendrijos dokumentus ir duomenis pateikia Juridinių asmenų registrui;
67.6. LR Sodininkų bendrijų įstatyme nurodytą informaciją viešai skelbia įstatuose nustatyta tvarka;
67.7. teikia Bendrijos nariams reikalingą informaciją, dokumentus šių įstatų nustatyta tvarka;
67.8. sprendžia dėl paslaugų, numatytų Bendrijos įstatuose, teikimo asmenims, turintiems sklypą Bendrijos teritorijoje;
67.9. veikia Bendrijos vardu teisiniuose santykiuose su kitais asmenimis ir turi teisę sudaryti sandorius. LR Sodininkų bendrijų įstatymo nurodytus sandorius Bendrijos valdyba gali sudaryti, kai yra toks narių susirinkimo sprendimas;
67.10. Bendrijos narių susirinkimui nutarus, sprendžia naujų narių priėmimo į Bendriją, išstojimo ar pašalinimo iš jos, narių skatinimo, drausminimo klausimus;
67.11. Užtikrina, kad revizijos komisijai (revizoriui) ar auditoriui būtų pateikti visi sutartyje su audito įmone nurodytam patikrinimui reikalingi Bendrijos dokumentai;
67.12. Sudaro bendrojo naudojimo objektų aprašą ir prireikus jį papildo arba pakeičia. Šį aprašą viešai paskelbia Bendrijos nariams ir pateikia jį kitiems žinomiems su bendrojo naudojimo objektų valdymu susijusiems suinteresuotiems asmenims;
67.13. Nagrinėja Bendrijos narių pareiškimus, prašymus ir skundus, bei sodininkų ir kitų asmenų prašymu išduoda pažymas apie atsiskaitymą už prievoles Bendrijai;
67.14. priima į darbą darbuotojus, sudaro ir nutraukia su jais darbo sutartis;
67.15. sudaro ir nutraukia sutartis su Bendrijai paslaugas teikiančiomis įmonėmis, įstaigomis;
67.16. rengia vidaus tvarkos taisyklių, įstatų bei valdybos darbo reglamento projektus ir teikia juos tvirtinti Bendrijos narių susirinkimui;
67.17. ruošia vidaus tvarkos taisykles ir kontroliuoja, kad sodininkai ir kiti asmenys mėgėjiško sodo teritorijoje laikytųsi Bendrijos nustatytų vidaus tvarkos taisyklių ir be valdybos leidimo savavališkai nereguliuotų, nekeistų, neremontuotų mėgėjiško sodo teritorijos bendrosios inžinerinės įrangos, bendrųjų konstrukcijų, bendrojo naudojimo patalpų ir objektų;
67.18. reikalauja iš fizinių ir juridinių asmenų atlyginti Bendrijai padarytą žalą;
67.19. atlieka kitas LR Sodininkų bendrijų įstatyme ir kitų įstatymų bei teisės aktų, taip pat šių įstatų nustatytas pareigas.
68. Valdybos darbo organizavimas:
68.1. Valdybos darbo organizavimo tvarką nustato šie įstatai bei valdybos darbo reglamentas.
68.2. Bendrijos valdybos sprendimai priimami posėdžiuose. Posėdžių šaukimo iniciatyvos teisę turi kiekvienas valdybos narys.
68.3. Valdybos posėdis laikomas įvykusiu, kai jame dalyvauja daugiau kaip pusė valdybos narių.
68.4. Balsavimo metu kiekvienas Bendrijos valdybos narys turi vieną balsą. Valdybos narys neturi teisės balsuoti, kai valdybos posėdyje sprendžiamas su jo veikla valdyboje susijęs ar jo atsakomybės klausimas.
68.5. Valdybos sprendimas laikomas priimtu, kai už jį balsuoja daugiau kaip pusė valdybos narių. Jei bendrijos valdybos narių balsai „už" ir „prieš" pasiskirsto po lygiai, lemia bendrijos valdybos pirmininko balsas. 
68.6. Valdybos posėdžiai turi būti protokoluojami, išskyrus, kai sprendimą pasirašo visi valdybos nariai.
68.7. Ne vėliau kaip likus 10 (dešimt) darbo dienų iki Bendrijos narių susirinkimo Bendrijos valdyba privalo parengti Bendrijos veiklos ataskaitą. Joje turi būti Bendrijos veiklos per ataskaitinius finansinius metus apžvalga, svarbiausi įvykai Bendrijoje einamaisiais finansiniais metais iki eilinio narių susirinkimo, Bendrijos veiklos planai ir prognozės. Bendrijos įstatuose gali būti nustatyta ir daugiau reikalavimų Bendrijos veiklos ataskaitai.
69. Išrinkus ir įregistravus naują valdybos organą, per narių susirinkimo nustatytą laiką, buvęs Bendrijos valdymo organas perduoda naujam valdymo organui Bendrijos bendrojo naudojimo turto ir objektų registravimo knygą, Bendrijos techninius ir juridinius dokumentus, asmenų įsigijusių mėgėjiško sodo teritorijoje sodo sklypą registravimo knygą, Bendrijos antspaudą bei kitus Bendrijos dokumentus. Dokumentai perduodami sudarant perdavimo – priėmimo aktą.
70. Bendrijos valdybos narių, nevykdančių arba netinkamai vykdančių pareigas, atsakomybę nustato Bendrijos įstatai, Valdybos darbo reglamentas, Lietuvos Respublikos civilinis kodeksas, Lietuvos Respublikos sodininkų bendrijų ir kiti įstatymai.
71. Bendrijos valdybos nariai privalo solidariai atlyginti Bendrijai nuostolius, padarytus dėl valdybos sprendimų, priimtų pažeidžiant Bendrijos įstatus, Lietuvos Respublikos sodininkų bendrijų ir kitus įstatymus.
72. [bookmark: _gjdgxs]Nuo pareigos atlyginti nuostolius atleidžiami tie valdybos nariai, kurie balsavo prieš tokį sprendimą arba nedalyvavę valdybos posėdyje ir per 7 (septynias) dienas po to, kai sužinojo ar turėjo sužinoti apie priimtą sprendimą, įteikė Bendrijos valdybos pirmininkui rašytinį protestą. 
73. Valdybos nario atsistatydinimas ar atšaukimas iš pareigų neatleidžia jo nuo dėl jo kaltės padarytų nuostolių atlyginimo.
74. Valdybos narys gali būti atleidžiamas nuo nuostolių, kuriuos jis padarė eidamas savo pareigas, atlyginimo, jeigu jis rėmėsi Bendrijos dokumentais ir kita informacija, kurių tikrumu nebuvo pagrindo abejoti, arba veikė neviršydamas normalios ūkinės rizikos. 
75. Ginčus dėl nuostolių atlyginimo įstatymu nustatyta tvarka sprendžia teismas.
X. Dokumentų ir kitos informacijos apie sodininkų bendrijos veiklą pateikimo tvarka
76. Bendrija yra viešas juridinis asmuo, informacija bei dokumentai susiję su jos veikla yra vieši, kiek tai neprieštarauja Lietuvos Respublikos asmens duomenų įstatymo bei Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo nuostatų.
77. Bendrijos nariai taip pat asmenys, kurie mėgėjiško sodo teritorijoje įsigyja žemės sklypą ir nepageidauja tapti Bendrijos nariais, išsotiję iš Bendrijos arba iš jos pašalinti, taip pat juridiniai asmenys, kurie įsigyja žemės sklypą mėgėjiško sodo teritorijoje, turi teisę susipažinti su Bendrijos dokumentais ir gauti Bendrijos turimą informaciją apie jos veiklą šiuose įstatuose nustatyta tvarka.
78. Siekiant nepažeisti trečiųjų asmenų teisės į privataus gyvenimo neliečiamumą, dokumentai ir (ar) informacija Bendrijos nariams, taip pat asmenims, kurie mėgėjiško sodo teritorijoje įsigijo žemės sklypą ir nepageidauja tapti Bendrijos nariais, išstojusiems iš Bendrijos arba iš jos pašalintiems, taip pat juridiniams asmenims, kurie įsigyja žemės sklypą mėgėjiško sodo teritorijoje, gali būti teikiama nuasmeninta.
79. Susipažinimo, su Bendrijos dokumentais ir informacija, būdai:
79.1. Pagal pateiktą prašymą;
79.2. Bendrijos valdyba dokumentus ir (ar) informaciją, atsižvelgdama į Lietuvos Respublikos asmens duomenų apsaugos įstatymo reikalavimus, viešai skelbia Bendrijos internetiniame tinklalapyje (jei toks yra), Bendrijos skelbimų lentoje (-se), informuoja Bendrijos narius asmeniškai, žiniasklaidoje ar kitais įstatuose nustatytais būdais.
80. Susipažinimas su Bendrijos dokumentais ir (ar) informacija pagal pateiktą prašymą:
80.1. Bendrijos nariai taip pat asmenys, kurie mėgėjiško sodo teritorijoje įsigyja žemės sklypą ir nepageidauja tapti Bendrijos nariais, išstoję iš Bendrijos arba iš jos pašalinti, taip pat juridiniai asmenys, kurie įsigyja žemės sklypą mėgėjiško sodo teritorijoje, norėdamas susipažinti su Bendrijos dokumentais ir (ar) informacija teikia prašymą Bendrijos valdybai (pirmininkui).
80.2. Prašyme turi būti nurodoma: asmens vardas ir pavardė, gyvenamosios vietos, sodininkų Bendrijoje, adresas, telefono numeris ir elektroninio pašto adresas, prašomų dokumentų ir (arba) informacijos panaudojimo tikslas, prašomų pateikti dokumentų ir (ar) informacijos apimtis, laikotarpis, už kurį norima gauti dokumentus ir (ar) informaciją, data ir laikas, kada Bendrijos narys pageidautų susipažinti su prašomais dokumentais ir (ar) informacija.
80.3. Prašymą Bendrijos valdybai (pirmininkui) pateikęs asmuo turi būti informuotas apie jo prašymo patenkinimą ar atsisakymą jį patenkinti per 30 (trisdešimt) dienų nuo prašymo gavimo dienos;
80.4. Prašymą patenkinus, Bendrijos valdyba (pirmininkas) turi sudaryti sąlygas susipažinti su dokumentais ir (ar) informacija.
80.5. Su Bendrijos dokumentais susipažįstama Bendrijos buveinėje ar kitoje vietoje, kur yra saugomi Bendrijos dokumentai, dalyvaujant Bendrijos valdybos pirmininkui ar jo įgaliotam valdybos nariui.
80.6. Bendrijos narys, taip pat asmuo, kuris mėgėjiško sodo teritorijoje įsigyja žemės sklypą ir nepageidauja tapti Bendrijos nariu, išsotijęs iš Bendrijos arba iš jos pašalintas, taip pat juridiniai asmenys, kurie įsigyja žemės sklypą mėgėjiško sodo teritorijoje, neturi teisės pateiktų dokumentų (originalų) ir (ar) informacijos išsinešti, perduoti dokumentų (originalų) ir (ar) informacijos kitiems asmenims, rašyti pastabas, braukyti, plėšyti ar kitaip gadinti pateiktus dokumentus.
81. Už Bendrijos teikiamų dokumentų kopijas gali būti mokamas Bendrijos narių susirinkimo nustatytas mokestis.
82. Bendrijos valdyba gali atsisakyti teikti dokumentus ir (ar) informaciją, jeigu:
82.1. Prašymas pateiktas nesilaikant prašymo pateikimo tvarkos;
82.2. Prašymą pateikęs asmuo nesutinka laikytis įstatuose numatytų sąlygų;
82.3. Prašymo patenkinimas pažeistų kitų Bendrijos narių interesus;
82.4. Prašymo patenkinimas gali sudaryti sąlygas gautą informaciją panaudoti asmeninei ar trečiųjų asmenų naudai, tuo pačiu pakenkiant Bendrijos tikslams;
82.5. Suteikus informaciją, Bendrija pažeistų teisės aktų reikalavimus.
83. Bendrijos valdybos sprendimą neleisti susipažinti su bendrijos dokumentais ir (ar) informacija prašymą pateikęs asmuo gali skųsti Lietuvos Respublikos įstatymų nustatyta tvarka.
84. Dokumentų ir (ar) informacijos apie Bendrijos veiklą pateikimas turi atitikti Lietuvos Respublikos sodininkų bendrijos įstatymo, Lietuvos Respublikos asmens duomenų teisinės apsaugos įstatymo, Europos Parlamento ir Tarybos reglamento bei šiuose įstatuose nustatytų dokumentų ir (ar) informacijos apie Bendrijos veiklą nustatytos tvarkos reikalavimus.
85. Asmenys, turintys Bendrijos nario įgaliojimą (notaro patvirtintą), turi teisę susipažinti su Bendrijos dokumentais ir (ar) informacija pagal įgaliojime jiems suteiktas teises ir pareigas ar numatytus veiksmus, kuriuos jie gali atlikti įgaliotojo vardu.
XI. Bendrijos veiklos kontrolė
86. Bendrijos priežiūros organas yra revizijos komisija, kurią sudaro 3 (trys) nariai. Revizijos komisijai vadovauja komisijos pirmininkas. 
87. Revizijos komisijos narius ir jos pirmininką iš Bendrijos narių renka narių susirinkimas 3 (trijų) metų kadencijai. Vietoj atsistatydinusių ar atšauktų Bendrijos revizijos komisijos narių kiekvienas renkamas tik iki veikiančios revizijos komisijos kadencijos pabaigos. Revizijos komisijos narių kadencijų skaičius neribojamas. Revizijos komisijos pirmininku, tas pats asmuo, gali būti nedaugiau kaip 2 (dvi) kadencijas iš eilės.
88. Revizijos komisijos nariu negali būti Bendrijos valdybos nariai, jų sutuoktiniai ar sugyventiniai, kai partnerystė įregistruota įstatymų nustatyta tvarka, ir asmenys, kuriuos su valdybos nariais sieja artimi giminystės ar svainystės ryšiai (tėvai (įtėviai), vaikai (įvaikiai), broliai, seserys, taip pat sutuoktinių ar sugyventinių broliai, seserys, tėvai ir vaikai). 
89. Bendrijos finansinę veiklą gali kontroliuoti Bendrijos narių susirinkimo išrinkta audito įmonė. 
90. Revizijos komisija: 
90.1. tikrina Bendrijos finansinę veiklą; 
90.2. informuoja Bendrijos narių susirinkimą, Bendrijos valdybą apie Bendrijos veiklos pažeidimus; 
90.3. finansiniams metams pasibaigus, narių susirinkimui pateikia išvadą dėl Bendrijos metinės finansinės atskaitomybės; 
90.4. privalo atlikti neeilinį finansinės veiklos patikrinimą, jei to reikalauja ne mažiau kaip ¼ Bendrijos narių, ir ataskaitą pateikti Bendrijos narių susirinkimui;
90.5. turi iniciatyvos teisę sušaukti Bendrijos narių susirinkimą.
XII. Bendrijos turtas ir pajamos
91. Bendrijos bendrojo naudojimo objektų atnaujinimui (remontui ar rekonstrukcijai) ar modernizavimui, taip pat lėšų įstatymuose ir kituose teisės aktuose nurodytiems privalomiesiems statinių naudojimo ir priežiūros reikalavimams įgyvendinti, taip pat su ilgalaike Bendrijos veikla susijusiems projektams įgyvendinti, reikalingų kaupiamųjų ir tikslinių lėšų kaupimo ir mokėjimo tvarka turi būti numatyta metiniuose ir ilgalaikiuose Bendrijos planuose, kuriuos tvirtina Bendrijos narių susirinkimas. 
92. Tikslinės, kaupiamosios ir kitos įmokos, susijusios su Bendrijos veikla, nustatomos vadovaujantis Bendrijos metine pajamų ir išlaidų sąmata bei ilgalaikiu bendrojo naudojimo projektų atnaujinimo (remonto ar rekonstrukcijos) ar modernizavimo planu, kurį tvirtina Bendrijos narių susirinkimas.
93. Nepiniginiai įnašai įvertinami Bendrijos valdybos sudarytos komisijos. Komisijos posėdžiai protokoluojami ir pagal komisijos įvertinimą Bendrijos valdyba priima sprendimą užskaityti įnašus.
94. Bendrijos turtas valdomas, naudojamas, juo disponuojama įstatymų ir Bendrijos įstatų nustatyta tvarka.
95. Sodininkams bendrosios dalinės nuosavybės teise priklauso sodininkų bendromis lėšomis ar bendromis sutelktomis jėgomis pastatyti, įrengti ar kitaip įsteigti bendrojo naudojimo objektai: bendrojo naudojimo žemė su bendrojo naudojimo pastatais ir įrenginiais (tvoros, vartai, poilsio aikštelės, pliažai, miškai, vandens telkiniai ir kt.); bendroji inžinerinė įranga – vandentiekio, kanalizacijos, dujų, elektros, telekomunikacijų ir rodmenų tinklai, melioracijos įrenginiai, keliai, tiltai, lieptai, vamzdynai ir angos, elektros skydai ir kita bendrojo naudojimo inžinerinės paskirties techninė įranga, esanti bendrojo naudojimo teritorijose bei patalpose ar konstrukcijose, taip pat šie objektai, įrengti sodo sklypuose, jeigu jie susiję su visos mėgėjiško sodo teritorijos inžinerinės techninės įrangos veikimu ir jeigu jie nėra kitų asmenų nuosavybė.
96. Bendrijos valdyba privalo sudaryti bendrojo naudojimo objektų aprašą ir prireikus jį papildyti arba pakeisti. Šiame apraše turi būti nurodyta bendrojo naudojimo objektų techninė būklė. Bendrijos valdyba bendrojo naudojimo objektų aprašą viešai paskelbia nariams ir pateikia jį kitiems su bendrojo naudojimo objektų valdymu susijusiems suinteresuotiems asmenims. Kiekvienas Bendrijos narys turi teisę ginčyti bendrojo naudojimo objektų aprašą ir reikalauti turto inventorizaciją atlikti iš naujo. Sprendimą dėl pakartotinės inventorizacijos priima Bendrijos narių susirinkimas.
97. Bendrijai priklausančio nuosavybės teise turto aprašas tvirtinamas Bendrijos valdybos kiekvienais kalendoriniais metais pateikiant turto aprašymą ir kitus jį nustatančius duomenis.
98. Bendrijos pajamas sudaro: 
98.1. Bendrijos narių, kitų sodininkų gyvenančių Bendrijos teritorijoje sumokėti mokesčiai ir tiksliniai įnašai; 
98.2. infrastruktūros ir jos priežiūros (aplinkos tvarkymo) mokestis, mokamas kitų asmenų;
98.3. pajamos iš Bendrijos turto; 
98.4. iš Bendrijos veiklos gautos pajamos; 
98.5. valstybės ir savivaldybės tikslinės paskirties lėšos; 
98.6. fizinių ar juridinių asmenų negrąžintinai (parama, labdara, pagal testamentą, dovanojimas) perduotos ar padovanotos lėšos ir kitas turtas; 
98.7. pajamos iš 2 (dviejų) % fizinių asmenų pajamų mokesčio;
98.8. kitos teisėtai įgytos pajamos. 
99. Bendrijos nario mokesčiai, infrastruktūros ir jos priežiūros (aplinkos tvarkymo) mokestis mokami pinigais. Tiksliniai įnašai gali būti piniginiai ir nepiniginiai. Nepiniginiais įnašais negali būti darbai ir paslaugos.
100. Bendrijos lėšų panaudojimas yra nustatomas Bendrijos narių susirinkimo nustatyta tvarka, tvirtinant Bendrijos metinę pajamų ir išlaidų sąmatą.
101. Bendrijos pajamų apskaita tvarkoma vadovaujantis Buhalterinės apskaitos įstatymu. 
XIII. Bendrijos įstatų keitimo tvarka
102. Bendrijos įstatų pakeitimo projektą rengia jo iniciatoriai. Jei įstatų projektą rengia ne valdyba, jis pateikiamas valdybai. Sprendimą dėl įstatų pakeitimo projekto įtraukimo į Bendrijos narių susirinkimo darbotvarkę priima valdyba.
103. Jei Bendrijos narių susirinkimas šaukiamas iniciatorių sprendimu (⅒ Bendrijos narių ar revizijos komisijos), sprendimą dėl įstatų projekto įtraukimo į darbotvarkę priima susirinkimo sušaukimo iniciatoriai.
104. Keisti bendrijos įstatus gali tik Bendrijos narių susirinkimas. Bendrijos įstatai keičiami visuotiniame Bendrijos narių susirinkime paprasta balsų dauguma, kuri turi būti didesnė kaip pusė visų susirinkime dalyvaujančių narių balsų.
105. Bendrijos įstatus ir jų pakeitimus pasirašo Bendrijos narių susirinkimo, priėmusio sprendimą pakeisti įstatus, įgaliotas asmuo.
106. Bendrijos valdyba įstatų pakeitimus ir visą pakeistų įstatų tekstą kartu su kitais teisės aktų nurodytais dokumentais pateikia Juridinių asmenų registrui.
107. Pakeisti Bendrijos įstatai įsigalioja nuo jų įregistravimo Juridinių asmenų registre.
XIV. Bendrijos pertvarkymas ir pabaiga
108. Bendrija reorganizuojama, likviduojama ir pertvarkoma LR Civilinio kodekso ir Lietuvos Respublikos sodininkų bendrijų įstatymo nustatyta tvarka. 
XV. Ginčų sprendimas
109. Ginčai tarp bendrijos ir Bendrijos narių, tarp Bendrijos ir kitų fizinių ar juridinių asmenų sprendžiami LR Civilinio kodekso ir kitų įstatymų nustatyta tvarka.
110. Jeigu Bendrijos nariai pageidauja raštu, jų tarpusavio ginčus gali nagrinėti Bendrijos valdyba arba Bendrijos narių susirinkimas.
111. Ginčas pirmiausia nagrinėjimas Bendrijos valdybos posėdyje valdybos darbo reglamento nustatyta tvarka per vieną mėnesį nuo pareiškimo gavimo. Valdybai nusprendus, Bendrijos narių ginčas gali būti perduotas spręsti artimiausiam Bendrijos narių susirinkimui.
112. Apie priimtą sprendimą šalims pranešama raštu.
113. Jeigu ginčo šalys nesutinka su priimtu sprendimu, jų ginčas įstatymų nustatyta tvarka gali būti sprendžiamas teisme. 

SB „DVARČIONYS“ ĮSTATŲ
PRIEDAS NR. 1

	TVIRTINU (BENDRIJOS PIRMININKAS ARBA ĮGALIOTAS ASMUO)

	

	PAREIGOS, VARDAS, PAVARDĖ, PARAŠAS

	

	(SPRENDIMO DATA IR NR.)



PRAŠYMAS[footnoteRef:1] DĖL  [1:  Prašymas, pateiktas Bendrijos valdybai, išnagrinėjamas artimiausiame valdybos posėdyje. Sprendimas sodininkui informuojamas el. paštu, jam nesant trumpąją žinute (SMS), jam nesant pranešimas įteikiamas sodininkui ] 

	ĮSTOJIMO Į BENDRIJĄ / IŠSTOJIMO IŠ BENDRIJOS

	(NETINKAMĄ IŠBRAUKTI)

		

	(PRAŠYMO PATEIKIMO DATA)



	INFORMACIJA APIE SODININKĄ

	
	Click or tap to enter a date.
	VARDAS (VARDAI), PAVARDĖ (PAVARDĖS)
	Gimimo data

	SODININKO KONTAKTINIAI DUOMENYS

	

	FAKTINĖS GYVENAMOSIOS VIETOS ADRESAS (GATVĖ, NAMO IR BUTO NR., GYVENVIETĖ (KAIMAS), MIESTAS (RAJ.))

	
	

	MOBILUS TEL.
	EL. PAŠTAS



	☐	PRAŠAU ĮREGISTRUOTI MANE SODININKŲ BENDRIJOS „DVARČIONYS“ (291497770) BENDRIJOS NARIU

	☐	PRAŠAU IŠREGISTRUOTI MANE IŠ SODININKŲ BENDRIJOS „DVARČIONYS“ (291497770) BENDRIJOS NARIŲ

	SODININKŲ BENDRIJOS „DVARČIONYS“ TERITORIJOJE, NUOSAVYBĖS TEISE PRIKLAUSO ŠIS SKLYPAS / PATALPOS

	

	(NURODYTI SKLYPO ADRESĄ, UNIKALŲ NR.)

	SODININKAS, BENDRIJOS VALDYBAI, ĮTEIKDAMAS PRAŠYMĄ DĖL ĮSTOJIMO Į BENDRIJĄ, TAIP PAT TURI PATEIKTI DOKUMENTUS ĮRODANČIUS NUOSAVYBĖS TEISĘ Į SODININKŲ TERITORIJOJE ESANTĮ SKLYPĄ. PRAŠYMĄ PRIĖMĘS VALDYBOS NARYS, SAVO PARAŠU PATVIRTINA, KAD DOKUMENTAI BUVO PATEIKTI.

	SODININKAS, PASIRAŠYDAMAS ŠĮ PRAŠYMĄ, PATVIRTINA, KAD VISI DUOMENYS IR INFORMACIJA YRA TEISINGA, JAI PASIKEITUS ĮSIPAREIGOJA INFORMUOTI BENDRIJOS VALDYBĄ. BENDRIJA NEATSAKO UŽ SODININKO PATIRTUS NUOSTOLIUS, JEIGU BENDRIJAI BUVO PATEIKTI NETEISINGI AR MELAGINGI DUOMENYS IR INFORMACIJA.

	PATVIRTINTA
	VARDAS, PAVARDĖ, PARAŠAS

	SODININKAS
	

	VALDYBOS NARYS
	


SB „DVARČIONYS“ ĮSTATŲ
PRIEDAS NR. 2

	BENDRIJOS NARIŲ BALSAVIMO RAŠTU BIULETENIS



	1.
	Balsavimo biuletenį pateikia: Sodininkų bendrija „Dvarčionys“ (įm. k. 291497770)

	2.
	Balsavimo biuletenio pateikimo data:
	

	3.
	Bendrijos nario vardas, pavardė / Juridinio asmens pavadinimas

	
	

	4.
	Bendrijos nariui nuosavybės teise priklausančio sklypo adresas ir / arba numeris

	
	



Pastaba: rašomas pilnas žodis „Pritariu“ / „Nepritariu“ ir dedamas parašas ties kiekvienu sprendžiamu klausimu; Laukelyje „Pastaba“ galite įrašyti savo pastabą sprendžiamu klausimu.

	5.
	Bendrijos narių susirinkime svarstomas klausimas (klausimai) bei siūlomas sprendimas (pateikiamas aiškus ir konkretus sprendimo aprašymas):

	5.1.
	

	
	

	Pastaba
	

	



	Pritariu
	Nepritariu

	
	



	5.2.
	

	
	

	Pastaba
	

	



	Pritariu
	Nepritariu

	
	



	6.
	Biuletenis turi būti grąžintas balsavimo organizatoriui iki
	Click or tap to enter a date.
	
	
	(nurodoma data)

	7.
	BIULETENIO GRĄŽINIMO BŪDAI:
	

	7.1.
	įmetant į balsadėžę, kuri yra
	

	
	
	(nurodoma vieta)

	7.2.
	išsiunčiant paštu adresu
	

	
	
	(nurodomas adresas)

	7.3.
	Grąžinant balsavimo organizatoriui kitu būdu:

	
	

	
	(nurodoma, kokiu būdu grąžinamas balsavimo biuletenis)




	8.
	Balsavimo organizatorius (pildoma tik tuomet, kai balsavimą raštu organizuoja ne Bendrijos valdyba):

	
	

	
	(pavadinimas / vardas, pavardė, adresas, telefono Nr., el. pašto adresas)

	9.
	Balsavimo biuletenį užpildęs Bendrijos narys:

	
	

	
	(vardas, pavardė, parašas, data)





SB „DVARČIONYS“ ĮSTATŲ
PRIEDAS NR. 3
	BENDRIJOS NARIŲ BALSAVIMO RAŠTU BALSŲ SKAIČIAVIMO KOMISIJOS PROTOKOLAS

	NR.

	(DATA, PROTOKOLO NR.)

	

	(VIETA)




	1.
	Balsavimo organizatorius:

	
	

	
	(pavadinimas (juridinio asmens kodas) / vardas, pavardė, adresas, telefono Nr., el. pašto adresas)

	2.
	Balsavimas įvyko:

	2.1.
	

	
	(adresas)

	2.2.
	nuo
	
	iki
	

	
	(laikotarpis)



	3.
	Balsų skaičiavimo komisija:

	Pirmininkas:
	

	
	(vardas, pavardė, pareigos, atstovavimas)

	Nariai:
	

	
	

	
	(vardas, pavardė, pareigos, atstovavimas)



	4.
	Įteikta (išsiųsta) biuletenių
	
	Iš jų paštu
	

	5.
	Gauta biuletenių
	
	Iš jų negaliojantys
	



	6.
	Išvada dėl balsavimo
	

	
	
	(NURODOMA, AR BALSAVIMAS ĮVYKO, AR NEĮVYKO)



	7.
	Bendrijos narių susirinkime svarstomas klausimas (klausimai) (pateikiamas aiškus ir konkretus sprendimo aprašymas:

	7.1.
	

	
	



	Balsavimo rezultatai (nurodoma skaičiumi ir žodžiu)
	Balsavimo išvada (nurodoma, ar sprendimas priimtas, ar nepriimtas)

	PRITARĖ
	
	

	NEPRITARĖ
	
	



	7.2.
	

	
	



	Balsavimo rezultatai (nurodoma skaičiumi ir žodžiu)
	Balsavimo išvada (nurodoma, ar sprendimas priimtas, ar nepriimtas)

	PRITARĖ
	
	

	NEPRITARĖ
	
	





	PRIDEDAMA:
	Balsavimo raštu biuleteniai
	
	lapai




Balsų skaičiavimo komisija
	
	
	

	(vardas, pavardė)
	
	(parašas)

	
	
	

	(vardas, pavardė)
	
	(parašas)

	
	
	

	(vardas, pavardė)
	
	(parašas)





PATVIRTINTA:
Sodininkų bendrijos „DVARČIONYS“
Bendrijos narių susirinkime 
2019 m. __________ mėn. ___d. 

Bendrijos narių susirinkimo įgaliotas asmuo:

2

